NUK weier Ace toegang | Netwerk24
Deur Sarel Van Der Walt 08 Mei 2021 12:43
Die nasionale uitvoerende komitee (NUK) van die ANC het Saterdagoggend geweier dat Ace Magashule, die party se geskorste sekretaris-generaal, aan sy vergadering deelneem.
Dit is deur 'n betroubare bron aan Netwerk24 bevestig.
Magashule is vandeesweek tydelik geskors nadat hy geweier het om gehoor te gee aan 'n opdrag van die NUK dat alle ANC-ampsdraers wat strafregtelik aangekla word, binne 30 dae moet opsy staan.
Magashule het Vrydag in 'n onderhoud met die SAUK gesê hy beskou homself steeds as sekretaris-generaal omdat hy appèl aangeteken het. Daarom sou hy die vergadering bywoon.
Hy het die NUK in dieselfde onderhoud daarvan beskuldig dat hy die resolusie wat in 2017 op die ANC se nasionale konferensie by Nasrec, Johannesburg, oor dié kwessie aanvaar het, selektief toepas.
Dit is om van hom ontslae te raak, het Magashule aangevoer.
Die NUK se vergadering word aanlyn gehou.
Dit is ondanks die feit dat Jesse Duarte, die adjunk-sekretaris-generaal wat nou in Magashule se plek waarneem, gesê het die vergadering sal in die toekoms waar moontlik fisiek gehou word omdat te veel inligting met aanlyn vergaderings uitlek.
Vrydag het Pule Mabe, nasionale woordvoerder van die ANC, op 'n mediakonferensie gesê die Covid-19-pandemie is die rede waarom daar besluit is om die vergadering eerder aanlyn te hou.
Die ANC moet as regerende party die voorbeeld stel tydens die pandemie, het Mabe gesê.
Eye Witness News berig Magashule het voor die vergadering 'n vergadering van ANC-amptenare met die ANC-vroueliga bygewoon.